Ek het die onderstaande metode voor en agter op ‘n boekmerkie laat druk vir ons gemeente. Jy kan dieselfde doen en dit in jou Bybel hou. Jy kan hierdie gebed in 5 minute bid of jy kan dit uitrek tot ‘n uur.
Ons: Bid vir en saam met ander Christene.
Vader: Wees vrymoedig. Ps.103:13, Heb.4:16.
wat in die hemele is: Bid met respek.
laat u Naam geheilig word: Bid dat ons sy Naam eer met heilige woorde en dade. Eks.20:7, 1 Pet.1:15-16.
laat u koninkryk kom: In ons (Luk.17:20-21), onder ons (as Hoof van sy kerk), deur ons (evangelisasie), vir ons (die wederkoms).
laat u wil geskied, soos in die hemel net so ook op die aarde: Konstante, volkome, onmiddellike, liefdevolle, vreugdevolle gehoorsaamheid.
gee ons vandag ons daaglikse brood: God voorsien in ons nood deur reën, wysheid, werk, mededeelsaamheid, wonderdade. Ook geestelike brood (Matt.4:4).
en vergeef ons ons skulde, soos ons ook ons skuldenaars vergewe: Vergewe ander as jy bid (Mark.11:25). Bely daagliks jou eie sonde.
en lei ons nie in versoeking nie, maar verlos ons van die Bose: Bid vir beskerming teen die wêreld, die vlees, en die duiwel.
Want aan U behoort die koninkryk en die krag en die heerlikheid tot in ewigheid. Amen.